Cerere de decizie preliminară introdusă de Corte suprema di cassazione (Italia) la 25 mai 2022 – Feudi di San Gregorio Aziende Agricole SpA/Agenzia delle Entrate
(Cauza C-341/22)
Limba de procedură: italiana
Instanța de trimitere
Corte suprema di cassazione
Părțile din procedura principală
Recurentă: Feudi di San Gregorio Aziende Agricole SpA
Intimată: Agenzia delle Entrate
Întrebările preliminare
Articolul 9 alineatul (1) din Directiva 2006/1121 poate fi interpretat în sensul că privează de calitatea de persoană impozabilă și, în consecință, de dreptul de a deduce TVA-ul pe care l-a achitat sau de a obține rambursarea acestuia o persoană care efectuează operațiuni active relevante în scopuri de TVA într-o măsură considerată inconsecventă — întrucât este excesiv de scăzută — în raport cu ceea ce se poate aștepta în mod rezonabil de la activele de care dispune timp de trei ani consecutivi, în conformitate cu criteriile prestabilite de lege și nu poate dovedi, pentru a justifica această împrejurare, existența unor obstacole obiective?
În cazul unui răspuns negativ la prima întrebare, articolul 167 din Directiva 2006/112 și principiile generale ale neutralității TVA și proporționalității limitării dreptului de deducere a TVA se opun unei reglementări naționale care, prin articolul 30 alineatul (4) din Legea nr. 724 din 1994, refuză dreptul de a deduce TVA-ul plătit pentru achiziții, de a obține rambursarea acestuia sau de a îl utiliza într-o perioadă fiscală ulterioară unei persoane impozabile care, pentru trei perioade fiscale consecutive efectuează operațiuni active relevante în scopuri de TVA într-o măsură considerată inconsecventă - întrucât este excesiv de scăzută - în raport cu ceea ce poate aștepta în mod rezonabil de la activele de care dispune timp de trei ani consecutivi, în conformitate cu criteriile prestabilite de lege, și nu poate dovedi, pentru a justifica această împrejurare, existența unor obstacole obiective?
În cazul unui răspuns negativ la a doua întrebare, principiile Uniunii Europene privind securitatea juridică și protecția încrederii legitime se opun unei reglementări naționale care, prin articolul 30 alineatul (4) din Legea nr. 724 din 1994, refuză dreptul de a deduce TVA-ul plătit pentru achiziții, de a obține rambursarea acestuia sau de a îl utiliza într-o perioadă fiscală ulterioară unei persoane impozabile care, pentru trei perioade fiscale consecutive efectuează operațiuni active relevante în scopuri de TVA într-o măsură considerată inconsecventă - întrucât este excesiv de scăzută - în raport cu ceea ce poate aștepta în mod rezonabil de la activele de care dispune timp de trei ani consecutivi, în conformitate cu criteriile prestabilite de lege, și nu poate dovedi, pentru a justifica această împrejurare, existența unor obstacole obiective?
____________
1     Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (JO 2006, L 347, p. 1).